
1 straipsnis. 10 straipsnio nauja redakcija

Pakeisti 10 straipsnį ir jį išdėstyti taip:

„10. Lietuvos Respublikoje leidžiama gaminti natūralios fermentacijos alkoholinius gėrimus, kurių tūrinė etilo alkoholio koncentracija ne didesnė kaip 18 procentų (alaus – ne didesnė kaip 9,5 procento) ne parduoti, o tik savo ar šeimos poreikiams tenkinti. Ūkininkams, kurių ūkis yra įregistruotas Lietuvos Respublikos ūkininkų ūkių registre, kurie teikia kaimo turizmo reikalavimus atitinkančias paslaugas ir kurie Žemės ūkio ministerijos nustatyta tvarka yra sertifikuoti kaip tradiciniai amatininkai, leidžiama gaminti ir parduoti kaimo turizmo sodyboje ne didesnės kaip 65 tūrio procentų etilo alkoholio koncentracijos alkoholinius gėrimus.“



2 straipsnis. 12 straipsnio pakeitimas 

Pakeisti 12 straipsnio 1 dalį  ir ją išdėstyti taip: 

„1.Gaminti alkoholio produktus (išskyrus šio Įstatymo 10 straipsnyje nurodytus naminius alkoholinius gėrimus, kuriuos pasigamina fiziniai asmenys asmeniniam naudojimui ir ūkininkai, kurių ūkis yra įregistruotas Lietuvos Respublikos ūkininkų ūkių registre, kurie teikia kaimo turizmo reikalavimus atitinkančias paslaugas ir Žemės ūkio ministerijos nustatyta tvarka yra sertifikuoti kaip tradiciniai amatininkai (leidžiama per kalendorinius metus gaminti ne daugiau kaip 1000 litrų ne didesnės kaip 65 tūrio procentų etilo alkoholio koncentracijos alkoholinių gėrimų) leidžiama tik įmonėms, turinčioms licenciją gaminti šiuos produktus. Licencijas ir jų dublikatus išduoda, papildo, rekvizitus patikslina Narkotikų, tabako ir alkoholio kontrolės departamentas. Licencijos išduodamos neterminuotam laikui.“ 



3 straipsnis. 17 straipsnio pakeitimas

Pakeisti 17 straipsnio 1 dalies 8 punktą ir jį išdėstyti taip: 

„8)  naminius alkoholinius gėrimus, išskyrus ūkininkų, kurie atitinka 12 straipsnio 1 dalyje nustatytus reikalavimus, pagamintus alkoholinius gėrimus, laikomus, vartojamus ir parduodamus tik gėrimus pagaminusiam ūkininkui priklausančioje kaimo turizmo sodyboje.“



4 straipsnis. 18 straipsnio pakeitimas 

Pakeisti 18 straipsnio 1 dalies 1 punktą ir jį išdėstyti taip: 

„1) alkoholiniais gėrimais – stacionariosiose alkoholinių gėrimų parduotuvėse, stacionariųjų parduotuvių alkoholinių gėrimų skyriuose, ūkininkams, kurie atitinka 12 straipsnio 1 dalyje nustatytus reikalavimus, priklausančiose kaimo turizmo sodybose tik savo gamybos alkoholiniais gėrimais, stacionariosiose viešojo maitinimo vietose, kaimo gyvenamosiose vietovėse esančių stacionariųjų parduotuvių nespecializuotuose skyriuose, tarptautinio susisiekimo traukiniuose, siaurojo geležinkelio traukiniuose ir laivuose, kuriuose yra atskirai įrengtos viešojo maitinimo vietos, orlaiviuose, vežančiuose keleivius tarptautiniais maršrutais, parodose ir mugėse, vykstančiose stacionariuose pastatuose, viešbučių kambariuose įrengtuose minibaruose, taip pat specialiosiose prekybos vietose.“



5 straipsnis. 34 straipsnio pakeitimas 

Pakeisti 34 straipsnio 1 dalį ir ją išdėstyti taip: 

„1. Už šio Įstatymo pažeidimus baudas įmonėms, Europos juridiniams asmenims ir jų filialams, užsienio juridinių asmenų atstovybėms ir ūkininkams, kurie atitinka 12 straipsnio 1 dalyje nustatytus reikalavimus, Lietuvos Respublikoje pagal savo kompetenciją turi teisę skirti Narkotikų, tabako ir alkoholio kontrolės departamentas, Valstybinė maisto ir veterinarijos tarnyba, Valstybinė mokesčių inspekcija, institucija, Lietuvos Respublikos Vyriausybės įgaliota išduoti žemės ūkio kilmės etilo alkoholio importo licencijas, savivaldybių institucijos ir policija.“



6 straipsnis. Įstatymo įsigaliojimas ir įgyvendinimas

1.    Šis įstatymas įsigalioja 2022 m. liepos 1 d.

2.   Lietuvos Respublikos Vyriausybė iki 2022 m. birželio 30d. priima šio įstatymo įgyvendinamuosius teisės aktus.

